Jersey se SA tweetal speel groot rol in sege | Maroela Media
Scott van Breda – twee drieë. (Foto: Twitter)
'n Tweetal Suid-Afrikaners was Vrydag goud vir die Jersey Reds werd in dié Kanaaleilandklub se sege van 33-29 oor Bedford in die Engelse Kampioenskap.
Scott van Breda, die span se buitesenter en kaptein, het twee drieë vir die wenspan gedruk; en Brendan Cope (losskakel) se vier doelskoppe het agt punte bygdra.
Van Breda is 'n gewese Superrugbyspeler van die Kings en die Stormers, en Cope het vir die Sharks se o.21-span gespeel.
Nóg 'n Suid-Afrikaner, Harvey Biljon, rig die eilanders af.
♦ Luke Daniels, 'n oudleerling van die Grey-hoërskool in Port Elizabeth, het twee doelskoppe en 'n strafdoel (sewe punte) vir Ealing Trailfinders teen Bristol behaal.
Laasgenoemde het die kragmeting Saterdag met 28-27 gewen.
♦ In nog 'n wedstryd in dié reeks het die Namibiese toetsspeler Lesley Klim (buitesenter) 'n drie vir Doncaster in sy oorwinning van 19-17 oor London Scottish gedruk.
♦ Suid-Afrikaners aan albei kante het gelykop bygedra tot die gelykop stryd tussen Newport Gwent Dragons (NGD) en Glasgow Warriors in die Pro14-reeks.
Die Springbok Zane Kirchner (losskakel) het 'n doelskop en 'n strafdoel vir die Walliese streekspan behaal; en die gewese Stormer en SA o.20-speler Brandon Thomson (binnesenter) het 'n drie vir die Skotse superklub gedruk.
♦ Duhan van der Merwe (linkervleuel) het 'n drie vir die Skotse superklub Edinburgh gedruk en Jaco van der Walt (losskakel) het een verdoel in hul span se sege van 29-24 oor die Ierse provinsie Leinster.
Van der Merwe is 'n gewese SA o.21-speler wat die Blou Bulle in die opstelronde van die Curriebeker verteenwoordig het; en Van der Walt het Superrugby vir die Lions gespeel.
♦ In die wedstryd tussen die Ierse provinsie Connacht en die Walliese streekspan Ospreys (Swansea) het die Walliesers se regtervleuel Hanno Dirksen 'n geelkaart op die lyf geloop.